钦定古今图书集成/方舆汇编/职方典/第1051卷 > 《清隐堂记》前人
## 钦定古今图书集成/方舆汇编/职方典/第1051卷 > 《清隐堂记》前人

清源之西逾百馀里，有地曰清溪，去邑之西又逾百
馀里，有山曰“佛耳”，峭绝高大，远跨三乡。有田可耕而
食，有山水可居而安。予既卜而筑之，爰取清幽之义，
榜所居之堂曰“清隐。”若夫烟收雨霁，云卷天高，山耸
髻以轩腾，风梳木而微动，殆若晓妆临镜，夜籁沉声，
寒泉聒耳，戛玉鸣琴。非宫非羽，五音不调而自协；不
丝不桐，五弦不抚而自鸣，此其所以为清者也。然与
其适于耳目之外，孰若得之胸襟之内。“春而耕一犁
雨足，秋而收万顷云黄。”饥餐饱适，遇酒狂歌，或咏风以嘲月，或眠云而漱石。是非名利、荣辱得丧，皆不足
为身心之害，此又所以为真清者也。宜乎斯堂以清
目之。